# Haworthiopsis tessellata

Haworthiopsis tessellata, coneguda abans com Haworthia tessellata, és una espècie del gènere Haworthiopsis que pertany a la subfamília de les asfodelòidies. Ha estat considerada una subespècie del seu parent proper, Haworthiopsis venosa.

## Descripció

Haworthiopsis tessellata és una espècie suculenta perennifòlia de creixement lent que arriba als 15 cm d'alçada i de fins a 10 cm de diàmetre. És una planta sense tija; les fulles són sèssils fins a 5 cm de llargada, fins a 3 cm d'amplada a la base, carnoses, de textura ferma, àmpliament triangulars, fortament recurvades de color marró a verd i cuspidades a l'àpex. La part superior està marcada per sis línies verticals anastomoses de color verd pàl·lid, que formen un disseny quadrat i amb finestres. La part inferior se sol arrodonir lleugerament escabrida amb tubercles coriàtics elevats, especialment a la part superior on es disposen en fileres transversals, marges amb dents blanques recurvades. Les fulles són verdoses, formen una roseta i es tornen vermelloses a ple sol. A l'estiu apareixen petites flors blanques, en una inflorescència senzilla amb poques flors de fins a 50 cm d'alçada.
Està molt relacionada amb Haworthiopsis granulata (restringida a l'extrem sud-oest de la seva àrea de distribució prop de Laingsburg) i amb Haworthiopsis venosa (una espècie restringida a un punt de la costa sud de Sud-àfrica).

## Distribució i hàbitat

Aquesta espècie estesa es pot trobar a l'interior àrid de Sud-àfrica, concretament a les següents províncies: Cap Septentrional, Cap Occidental, Cap Oriental, Estat Lliure i Nord-oest. El seu hàbitat és el Karoo sec i plujós a l'estiu, on creix entre els arbustos i en zones rocoses. També creix fins al nord i al sud de Namíbia.

## Taxonomia

Haworthia tessellata va ser descrita per Adrian Hardy Haworth i publicada a Philosophical Magazine and Journal 64: 300, a l'any 1824. i reubicada a Haworthiopsis com a Haworthiopsis tessellata per G.D.Rowley el 2013.

### Etimologia

Haworthiopsis: La terminació -opsis deriva del grec ὀψις (opsis), que significa 'aparença', 'semblant' per la qual cosa, Haworthiopsis significa "com a Haworthia", i que honora al botànic britànic Adrian Hardy Haworth (1767-1833).
tessellata: epítet llatí que significa "tessel·lat o quadriculat, estampat com un mosaic, en al·lusió a la disposició de berrugues a la part posterior de les fulles".

### Varietats acceptades

* Haworthiopsis tessellata var. tessellata. (Varietat tipus)
* Haworthiopsis tessellata var. crousii (M.Hayashi) Gildenh. & Klopper, Phytotaxa 265: 15 (2016).: Aquesta varietat és similar en aparença a la varietat típica, encara que molt més robusta i menys prolífera.

### Sinonímia

* Haworthia tessellata Haw. (Basiònim/sinònim reemplaçat)
* Aloe tessellata (Haw.) Schult. & Schult.f.
* Catevala tessellata (Haw.) Kuntze
* Haworthia venosa subsp. tessellata (Haw.) M.B.Bayer
* Haworthia venosa var. tessellata (Haw.) Halda

## Referències

* 1 2 Bayer, M. Bruce «Haworthia venosa ssp. tessellata» (en anglès). Thougts and observacions on the genus Haworthia. Haworthia Updates. Lawrence. M. Loucka, 2013-2020. ISSN: 2306-0956 [Consulta: 11 desembre 2020].
* ↑ Haworthia tessellata a Tropicos
* ↑ «Haworthiopsis tessellata (Salm-Dyck) G.D.Rowley, Alsterworthia Int., Special Issue 10: 5 (2013).». Arxivat de l'original el 2020-11-06. [Consulta: 11 desembre 2020].
* ↑ «-opsis». [Consulta: 16 setembre 2020].
* ↑ Charters, Michael L. «California Plant Names: Latin and Greek Meanings and Derivations |A Dictionary of Botanical and Biographical Etymology» (en anglès). [Consulta: 29 setembre 2021].
* ↑ «Varietats en negreta de Haworthiopsis tessellata». World Checklist of Selected Plant Families. Reial Jardí Botànic de Kew. Arxivat de l'original el 2017-09-14. [Consulta: 29 setembre 2021].
* ↑ «Haworthiopsis G.D.Rowley» (en anglès). South Africa National Biodiversity Institute (SANBI). [Consulta: 7 ocxtubre 2021].
* ↑ «Sinònims de Haworthiopsis tessellata». World Checklist of Selected Plant Families. Reial Jardí Botànic de Kew. Arxivat de l'original el 2021-09-29. [Consulta: 29 setembre 2021].

## Bibliografia

* Gibbs Russell, G. E., W. G. Welman, E. Reitief, K. L. Immelman, G. Germishuizen, B. J. Pienaar, M. v. Wyk & A. Nicholas. 1987. List of species of southern African plants. Mem. Bot. Surv. S. Africa 2(1–2): 1–152(pt. 1), 1–270(pt. 2).
* Natl. Cact. Succ. J. 32: 18 (1977).

## Enllaços externs

* Haworthia-gasteria
* Myfolia Arxivat 2016-08-13 a Wayback Machine.